text: Sønderjyske er semifinaleklar
  11 marts 2016 kl. 06.29
  Efter en sikker sejr over Aalborg Pirates er Sønderjyskes ishockeymænd klar til semifinalerne.
  Piraterne kunne heller ikke stille noget op over for Sønderjyske i den fjerde kvartfinale mellem de to hold. De lyseblå forhåndsfavoritter kunne med en sikker 0-2 sejr lukke kvartfinaleserien med 4-0 i kampe.
  En scoring af Scott Campbell bragte Sønderjyske foran halvvejs i kampen. 17 sekunder før tid lukkede amerikanske Cory Quirk så kampen og serien mod Aalborg Pirates med målet til 2-0.
  Sejren betyder, at Sønderjyske som det første hold er klar til semifinalerne i årets Metalliga. Det er ikke den store overraskelse, da Sønderjyske også vandt grundspillet, men det er alligevel imponerende, at det nu er 11. sæson i træk, at sønderjyderne spiller sig i semifinalerne. Og i de seneste ti sæsoner er det også blevet til medaljer til de lyseblå spillere.
  